**भारत सरकार**

**रेल मंत्रालय**

**राज्‍य सभा**

**अतारांकित प्रश्‍न सं. 930**

**22.12.2017 को दिया जाने वाला उत्‍तर**

 **दिल्‍ली-रांची राजधानी ट्रेन के फेरे बढ़ाया जाना**

**930. श्री परिमल नथवानी:**

 **क्‍या रेल मंत्री यह बताने की कृपा करेंगे कि:**

(क) क्‍या रेलवे का सभी रेल मार्गों पर सभी ट्रेनों में दुर्घटना-रोधी डिब्‍बे अनिवार्य तौर पर लगाए जाने का कोई प्रस्‍ताव है, यदि हां, तो तत्‍संबंधी ब्‍यौरा क्‍या है;

(ख) क्‍या यह सच है कि रांची जाने वाली राजधानी ट्रेन में पुराने और जीर्ण-क्षीर्ण डिब्‍बों के होने की शिकायतें प्राप्‍त हुई हैं; और

(ग) क्‍या रेलवे दिल्‍ली-रांची राजधानी ट्रेन के फेरे बढ़ाने पर विचार करेगा, यदि हां, तो तत्‍संबंधी ब्‍यौरा क्‍या है, यदि नहीं, तो इसके क्‍या कारण हैं?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

(क) : भारतीय रेल (भारे) पर चल रहे विभिन्न डिज़ाइनों के कोचों में भारतीय रेल प्रणालियों के परिचालनिक परिस्थितियों के अनुकूल अनिवार्य संरक्षा विशेषताएं हैं।

भारतीय रेल पर संरक्षा कार्य-निष्‍पादन को बेहतर बनाने के प्रयास में, लिंके हॉफ़मैन बुश (एलएचबी) प्रकार के डिब्बों को बढ़ावा दिया जा रहा है, जिनमें एंटी-क्लाइंबिंग जैसी बेहतर संरक्षा विशेषताएं हैं, और इन्हें स्टेनलेस स्टील का उपयोग करके विनिर्मित किया जाता है।

(ख) : रांची राजधानी एक्सप्रेस में चल रहे 60 डिब्बों में से 19 कोच, 5 से 9 वर्ष के आयु प्रोफाइल में हैं। शेष 41 कोच, 1 से 4 वर्ष के आयु प्रोफाइल में हैं। एलएचबी के डिब्बों का कोडल जीवनकाल 35 वर्ष है, अतः ये कोच पूरी तरह से अपने कोडल जीवन के भीतर हैं।

श्री राम टहल चौधरी, माननीय संसद सदस्य, लोक सभा का दिनांक 23.03.2017 का एक पत्र और श्री परिमल नथवानी, माननीय संसद सदस्य, राज्य सभा का दिनांक 15.11.2017 का एक अन्य पत्र प्राप्त हुआ है। इन पत्रों में, रांची राजधानी एक्सप्रेस के डिब्बों के रखरखाव का मुद्दा उठाया गया है। इन पत्रों की प्राप्ति के बाद, उत्तर रेलवे को निदेश दिया गया है कि वे रांची राजधानी एक्सप्रेस में चल रहे डिब्बों की जांच करें और उनका उचित रखरखाव सुनिश्चित करें। उत्तर रेलवे को इस गाड़ी के डिब्बों की हालत में सुधार करने के लिए भी निर्देश दिए गए हैं।

(ग) : वर्तमान में, रांची और नई दिल्ली सप्‍ताह में 4 दिन, 2 जोड़ी द्वि-साप्ताहिक राजधानी एक्सप्रेस रेलगाड़ियों यथा 12439/12440 रांची-नई दिल्ली राजधानी एक्सप्रेस (द्वि-साप्ताहिक) [बोकारो के रास्ते] और 12453/12454 रांची-नई दिल्ली राजधानी एक्सप्रेस (द्वि-साप्ताहिक) [डाल्टनगंज के रास्ते] द्वारा जुड़े हुए हैं। सप्ताह के शेष 3 दिन, 12877/12878 रांची-नई दिल्ली गरीब रथ एक्सप्रेस (त्रि- साप्ताहिक) [डाल्टनगंज के रास्ते], मुगलसराय के रास्ते सोन नगर और नई दिल्ली के बीच राजधानी समूह की गाड़ियों के साथ एक समान मार्ग/समय पर चलती है। वर्तमान में, रांची-नई दिल्ली राजधानी एक्सप्रेस को मुगलसराय-इलाहाबाद-गाजियाबाद-नई दिल्ली खंड पर लाइन क्षमता की तंगी/भीड़भाड़ सहित पथ की अनुपलब्धता और संसाधन बाधाओं के चलते, दैनिक आधार पर चलाना संभव नहीं है।

\*\*\*\*\*